**עד היכן כיבוד אב ואם?** (עמ' 40-53)

**פסקה א׳ - עד היכן כיבוד אב ואם**

שאלו התלמידים את רב עולא: עד היכן כיבוד אב ואם? (עד כמה צריך לכבד אב ואם)

הוא נתן להם כדוגמה נכרי (=גוי) אחד מאשקלון ושמו **דמא בן נתינה** (שכלל אינו חייב בכיבוד הורים כי אינו יהודי),

פעם אחת ביקשו חכמים לעשות פרקמטיא (=סחורה, עיסקה) במחיר שישים ריבוא (=600 אלף) אבל המפתח לכספת שבה הסחורה מונחת היה תחת ראשו (מתחת לכרית) של אביו ולא רצה דמא בן נתינה להעיר את אביו כי זה יצער אותו ולכן הפסיד את העסקה.

**התלמוד מביא גרסה נוספת לאותו סיפור** והיא גרסה יותר מפורטת:

שאלו התלמידים את רבי אליעזר: עד היכן כיבוד אב ואם? והוא ענה שחכמים באו אל דמא בן נתינה, הנכרי מאשקלון, וביקשו לקנות אבנים טובות (יהלומים, פנינים, אבני חן) עבור האפוד של הכהן הגדול. האפוד הוא אחד משמונת הבגדים המיוחדים של הכהן הגדול (מכאן שהסיפור אירע בזמן הבית - בית המקדש).

עלות העסקה הייתה 600 אלף, ולפי רב כהנא 800 אלף.

דמא ויתר על העסקה כדי לא לצער את אביו ולכן לאחר שנה הוא זכה לשכר רב: נולדה לו פרה אדומה (זו פרה נדירה שהשתמשו בעפר שנותר אחר שריפת גופה כחלק מהמרכיבים של מי חטאת אשר היזו (=טפטפו) על אנשים שנטמאו בטומאת מת), בגרסה זו מפורש השכר שקיבל הנכרי דמא.

חכמי ישראל באו לדמא כדי לקנות את הפרה האדומה והוא אמר להם: אני יודע שאתם תשלמו כל מחיר תמורת הפרה כי יש רק אחת כזו והיא אצלי, אבל אני יודע שקיבלתי את השכר הזה כפיצוי על העסקה שהפסדתי בשביל כיבוד אב ולכן אני מבקש רק את השכר שהפסדתי בשנה שעברה = 600 אלף, (או 800 אלף, לפי רב כהנא).

יש להבהיר שכנראה אבא של דמא בן נתינה היה סנילי ולכן לא יכל להבין שדמא העיר אותו בשביל רווח כספי גדול ולכן דמא החליט לא להעיר אותו.

**פסקה ב' - גדול המצווה ועושה יותר ממי שאינו מצווה ועושה**

**גוי אינו מצווה על כיבוד אב ואם** ודמא בן נתינה הוא גוי. דמא זכה לשכר גדול מאוד על כיבוד אב.

אמר רבי חנינא: אם גוי זכה לשכר כה גדול על כיבוד אב, אז יהודי שמצווה על כיבוד אב ואם בוודאי יזכה לשכר גדול, על אחת כמה וכמה (=בודאי ובודאי , קל וחומר).

מסקנה זו מתבססת על מאמרו של רבי חנינא: **גדול מצווה ועושה, יותר ממי שאינו מצווה ועושה** והסיבה היא ששכר והערכה מגיעים למי שמתאמץ וקשה לו ובכל זאת עושה, יותר ממי שבא לו בקלות. ברור שלהתנדב קל יותר לעשות מתוך כורח וחובה משום שהמתנדב יכול להפסיק מתי שבא לו ואין לו תחושה מעיקה שהמעשה נכפה עליו. זה הרבה יותר קליל מבחינתו. ברור שמבחינה פסיכולוגית קשה למי שכופים עליו לעשות משהו.

רב יוסף היה אמורא בבלי סומא (=עיוור) והוא אמר: מריש (=מההתחלה) אמרתי שאם יבוא מישהו ויגיד לי שההלכה היא כרבי יהודה שאמר: ״סומא פטור מן המצוות״, אני אעשה סעודת יום טוב על חשבוני לכל החכמים בגלל שפעם חשבתי שמי שמקיים את המצוות למרות שאינו חייב , הוא בדרגה הגבוהה ביותר. לכן מוטב לי שלא אהיה מצווה לקיים את המצוות כי אני עיוור, ואקיים את המצוות מתוך בחירה והתנדבות

אבל עכשיו שמעתי את דברי רבי חנינא: ״גדול מצווה ועושה, יותר ממי שאינו מצווה ועושה״, אז עכשיו אדרבה (=להפך ועוד יותר מזה) אם מישהו יאמר לי שאין הלכה כרבי יהודה (=כלומר שסומא חייב במצוות) אעשה סעודת יום טוב לרבנן (=לחכמים) כי אני מעדיף להיות מצווה ועושה.

**פסקה ג' - הסיפור על דמא בן נתינה ואמא שלו**

כשבא רב דימי מארץ ישראל לבבל סיפר: פעם אחת היה דמא בן נתינה לבוש סירקון (=בגד מפואר) של זהב והיה יושב בין גדולי רומי (הרומאים החשובים) ובאה אימו (מסתבר שגם היא כבר הייתה סנילית) וקרעה את בגדו היקר וטפחה (=הכתה) על ראשו וירקה לו בפניו והוא לא הכלים אותה (=הוא לא בייש אותה) אלא שתק. (רואים בסיפור הקודם איך דמא כיבד את אביו וכאן רואים שכיבד את אימו).

**פסקה ד' - כיבוד אב של אבימי**

אמר רבי אבהו: קחו דוגמה מאבימי בני שקיים מצוות כיבוד אב בצורה מעולה.

לאבימי היו חמישה בנים שכבר קיבלו סמיכה (סמכות) להוראת הלכות, עוד בחיי אביו. וכאשר היה רבי אבהו בא לבקר את אבימי ועומד מחוץ לדלת וקורא שיפתחו לו היה אבימי רץ בעצמו לפתוח תוך שהוא קורא ״כן כן״ (אין אין) ולא ביקש שאחד הבנים שלו ילך לפתוח את הדלת לסבא.

יום אחד ביקש אבהו מבנו: הבא לי מים לשתות ועד שאבימי בא עם המים, אבהו הזקן נמנם.

עמד אבימי כפוף עם הכוס עד שאביו התעורר ובזמן זה זכה להבין את ״מזמור לאסף״ (למה הוא נקרא מזמור ולא קינה אף שהוא מדבר על שריפת המזבח וארמונות ירושלים ואבימי הבין שהאלטרנטיבה הייתה גרועה יותר – הריגת רבים מישראל, פגיעה בחיי אדם, כעונש על עבודה זרה, ולכן זהו מזמור כי העונש הוטל על עצים ואבנים ועל רכוש שנשרף ולא על בני אדם).

**פסקה ה׳ - רבי טרפון ואימו**

לרבי טרפון הייתה אמא זקנה ובכל פעם שהיא רצתה לעלות למיטה הוא היה גוחן (=מתכופף) והיא הייתה עולה על גבו ומטפסת למיטה וכך גם כשהייתה רוצה לרדת.

בא רבי טרפון לבית המדרש והתרברב במעשיו. אמרו לו חבריו: ״עדיין לא הגעת לחצי כיבוד אב ואם״, האם קרה לך שאמא שלך זרקה את ארנקך לים ולא הכלמת (=ביישת) אותה?!

רב יוסף, אמורא בבלי סומא (=עיוור), כששמע קול רגלי אימו אמר: אעמוד לכבוד השכינה (=כינוי לה׳) שבאה. הוא משווה בין אימו ובין ה׳ כי שלושה שותפים ביצירת האדם (אב, אם וה׳).

**פסקה ו׳ - רב אסי ואימו**

לרב אסי, אמורא בבלי שעלה אח"כ ארצה, הייתה אמא זקנה. יום אחד אמרה לו: אני רוצה תכשיטים (בקשה מוזרה בזמנם לאלמנה זקנה), והוא עשה לה.

אחר כך ביקשה: אני רוצה גבר להינשא לו. אמר לה אני אדאג לך ואז אמרה אני רוצה גבר יפה כמותך. רב אסי הבין שאימו דמנטית, סנילית וכדי למנוע מבוכות החליט רב אסי לעזוב את אימו (מן הסתם עם השגחה) ועלה לארץ ישראל.

ואז הוא שמע שאימו באה לארץ בעקבותיו. הוא בא אל רבי יוחנן (אמורא ארץ ישראלי מטבריה) ושאל אותו מהו הדין, האם מותר לצאת מהארץ לחו"ל?

אמר לו רבי יוחנן: אסור (בגלל מצוות ישיבת ארץ ישראל).

שאל רב אסי: ואם זה לצאת לקראת אמא, מהו הדין?

אמר לו רבי יוחנן: איני יודע (כי מתנגשים כאן שני ערכים- כיבוד אם למול ישיבת ארץ ישראל).

המתין רב אסי מעט וחזר לרבי יוחנן (כנראה רצה לקבל תשובה חיובית).

אמר לו רבי יוחנן: אסי, אתה רוצה לצאת? המקום (ה׳) יחזירך לשלום (או לבבל או לארץ ישראל, לא לגמרי ברור).

בא רב אסי אל רבי אלעזר שהיה תלמידו המובהק של רבי יוחנן והכירו היטב, ושאל אותו: האם, חס ושלום רבי יוחנן כועס עלי, שאילצתי אותו לתת תשובה? ענה לו רבי אלעזר: אם אמר לך ברכה ״המקום יחזירך לשלום״ סימן שאינו כועס אליך.

בינתיים שמע רב אסי שארון הקבורה של אימו עושה את דרכו לארץ כלומר השמועה ששמע לא הייתה מדויקת. אמר רב אסי אם הייתי יודע שאמא כבר נפטרה לא הייתי יוצא לחו"ל.

**פסקה ז׳ - עד היכן כיבוד אב ואם**

שאלו את רבי אליעזר התנא הארץ ישראלי עד היכן כיבוד אב ואם? אמר להם עד מצב שהאבא יזרוק את ארנקו לים והבן ישתוק ולא יבייש את אביו בשל כך.

שואלת הגמרא: אם ההלכה היא שכיבוד אב הוא מכספי האב, מה איכפת לבן שהאבא מאבד את כספו הרי בכל מקרה הבן לא יצטרך לפרנס אותו?!

עונה הגמרא: מדובר כאן בבן שעתיד לרשת את אביו ולכן זה כואב לו כשהכסף אבד. וכמו המעשה שקרה לרבה בר רב הונא.

רב הונא קרע בגד משי בפני רבה בנו ואמר אני רוצה לראות אם רבה יכעס ('רתח') או לא.

שואלת הגמרא: ואולי רבה יכעס על אביו ויעבור רב הונא על האיסור ״ולפני עיוור לא תיתן מכשול״?! (כי אסור לגרום לאדם להיכשל בעבירה).

עונה הגמרא: רב הונא מחל (ויתר) כאן על כבודו.

שואלת הגמרא: והרי עבר כאן רב הונא על איסור ״בל תשחית״ (איסור להשחית רכוש).

עונה הגמרא: רב הונא קרע את הבגד בתפר (פומבייני) וניתן בקלות לתקן.

שואלת הגמרא: אז אולי בגלל זה רבה לא כעס?

עונה הגמרא: רב הונא עשה זאת כשרבה כעס ובשעת כעס הוא לא ישים לב שהקריעה היא בתפר.

**פסקה ח׳ – "אשרי, יתום אני …"**

אמר רבי יוחנן (אמורא ארץ ישראלי): אשרי מי שלא חמאן (ראה אותם, את הוריו).

התלמוד מספר שרבי יוחנן לא הכיר את הוריו כי אביו מת בתקופת ההריון ואמו מתה בלידה, מסתבר שרבי יוחנן עושה אידאליזציה (=לעשות מהמצוי רצוי) לנסיבות חייו העגומות, ולכן לדבריו כל כך קשה לקיים מצוות כיבוד אב ואם ״שמאושר״ מי שאין לו הורים.

גם אביי לא הכיר את הוריו: אמו מתה בלידה ואביו מת עוד קודם.

הגמרא שואלת: איני?! (האמנם זה כך) האם אביי באמת לא הכיר את אמו?! והרי בהרבה מקומות הוא מצטט את אמא שלו ואומר ״אמרה לי אם!״

עונה הגמרא: הוא התכוונן לאם המאמצת שגידלה אותו. (״מרבינתיה״ = גידלה אותו).

עד כאן קטע מהתלמוד הבבלי מסכת קידושין (= מסכת בסדר נשים אשר עוסקת באירוסין של אישה לאיש).

הקטע הבא לקוח מהתלמוד הירושלמי (נערך בטבריה בשנת 400 לספירה) מסכת פאה (אחת ממתנות העניים)

רבי זעירא (אמורא ארץ ישראלי) היה מצטער ואומר: הלוואי שהיו לי אבא ואמא ויכולתי לכבד אותם ולרשת גן עדן כשכר על המצווה. (דאיקרינהון = אכבד אותם, דנירת = שנירש).

כאשר שמע רבי זעירא את שני הסיפורים, על רבי טרפון ואמו ועל רבי ישמעאל ואמו אמר: ברוך ה׳ שאין לי לא אבא ולא אמא (הסיפורים מופיעים בחוברת בעמוד 45).

אמר רבי אבון פטור אני מכיבוד אב ואם והסיבה היא שהוא לא הכיר את הוריו (כשאימו הייתה בהריון אביו מת ובלידה האם מתה).

**הסיפורים ששמע רבי זעירא**

**הסיפור על רבי טרפון ואימו (**בירושלמי)

אימו של רבי טרפון טיילה בחצרה בשבת והסנדל שלה נקרע והוא הניח את ידיו מתחת לרגליה כדי שלא תדרוך על האבנים והקוצים.

הסיפור על אימו של רבי ישמעאל

אמו של רבי ישמעאל קבלה (= התלוננה) עליו לפני החכמים וטענה שאינו נוהג בה כבוד. חכמים מאוד התפלאו: האם ייתכן שרבי ישמעאל לא מכבד את אימו?! ואז היא הסבירה שכשהוא יוצא מבית הועד היא רוצה לרחוץ את רגליו ולשתות את המים כאות הערצה לתורה וללומדיה והוא לא מאפשר לה.

 אמרו חכמים: ״הואיל והוא רצונה, זה כיבודה״ ולכן הוא צריך לאפשר לה לעשות זאת.